**CYNGOR BWRDEISTREF SIROL CASTELL-NEDD PORT TALBOT**

**PWYLLGOR PERSONÉL**

**18 TACHWEDD 2024**

**ADRODDIAD Y PENNAETH POBL A DATBLYGU SEFYDLIADOL - SHEENAGH REES**

**Mater i'w gymeradwyo**

**Wardiau yr Effeithir Arnynt:** **Pob ward**

**Adroddiad Blynyddol Dyletswydd Partneriaeth Gymdeithasol**

1. **Diben yr Adroddiad:**

Diben yr adroddiad hwn yw ceisio cymeradwyaeth yr aelodau er mwyn i Adroddiad Blynyddol y Ddyletswydd Partneriaeth Gymdeithasol gael ei gyflwyno i'r Cyngor Partneriaeth Gymdeithasol i'w graffu.

# Crynodeb Gweithredol:

Mae Deddf Partneriaeth Gymdeithasol a Chaffael Cyhoeddus (Cymru) 2023 yn ei gwneud yn ofynnol i’r Cyngor, fel corff cyhoeddus, lunio adroddiad blynyddol i ddangos sut y mae wedi cydymffurfio â’r Ddyletswydd Partneriaeth Gymdeithasol. Rhaid cyflwyno'r adroddiad hwn i'r Cyngor Partneriaeth Gymdeithasol (CPG) i'w graffu. Mae adran 18 o'r Ddeddf yn nodi:

Adroddiadau Partneriaeth Gymdeithasol:

(1) Rhaid i gorff cyhoeddus lunio, mewn cysylltiad â phob blwyddyn ariannol, adroddiad ynglŷn â’r hyn y mae wedi ei wneud i gydymffurfio â’r ddyletswydd.

(2) Rhaid cytuno ar yr adroddiad gydag undebau llafur cydnabyddedig y corff cyhoeddus neu (pan nad oes undeb llafur cydnabyddedig) gynrychiolwyr eraill ei staff, neu mae'n rhaid i’r adroddiad gynnwys datganiad yn egluro pam na chytunwyd arno.

(3) Rhaid i’r corff cyhoeddus gyhoeddi’r adroddiad, a’i gyflwyno i’r CPG, cyn gynted ag y bo’n rhesymol ymarferol ar ôl diwedd y flwyddyn ariannol.

Nid yw'r Ddeddf Partneriaeth Gymdeithasol a Chaffael Cyhoeddus yn darparu templed ar gyfer yr adroddiad blynyddol. Mae’r adroddiad hwn yn crynhoi’r camau a gymerwyd gydag undebau llafur cydnabyddedig y Cyngor i roi’r ddyletswydd ar waith yng Nghyngor Castell-nedd Port Talbot.

1. **Cefndir:**

Mae Deddf Partneriaeth Gymdeithasol a Chaffael Cyhoeddus (Cymru) 2023 yn darparu fframwaith i hybu lles pobl Cymru drwy wella gwasanaethau cyhoeddus drwy weithio mewn partneriaeth gymdeithasol, hyrwyddo gwaith teg a chaffael cymdeithasol gyfrifol. Bwriedir iddo ategu deddfwriaeth arall, gan gynnwys y Ddyletswydd Economaidd-gymdeithasol a Deddf Llesiant Cenedlaethau’r Dyfodol (Cymru) 2015 (DLlCD 2015).

Mae Deddf Partneriaeth Gymdeithasol a Chaffael Cyhoeddus (Cymru) 2023 yn ei gwneud yn ofynnol i'r Cyngor wrth ymgymryd â datblygu cynaliadwy, i'r graddau y bo'n rhesymol, geisio consensws neu gyfaddawd â'i undebau llafur cydnabyddedig (yn unol â Deddf Llesiant Cenedlaethau'r Dyfodol (Cymru) 2015), a gwneud penderfyniadau o natur strategol ynghylch y camau rhesymol y mae'r Cyngor yn bwriadu eu cymryd i gyflawni'r amcanion hynny.

Mae adran 16(2) o'r Ddeddf yn nodi nifer o ofynion penodol sy'n berthnasol i'r Ddyletswydd, y mae'n rhaid i'r Cyngor gydymffurfio â nhw wrth 'geisio consensws neu gyfaddawd'. Diben y gofynion yw sicrhau bod undebau llafur yn cael eu cynnwys yn llawn ac yn briodol pan fydd corff cyhoeddus yn pennu ei amcanion llesiant, neu wrth wneud penderfyniadau strategol. Mae'n datgan: er mwyn ceisio consensws neu gyfaddawd, rhaid i gorff cyhoeddus gynnwys ei undebau llafur cydnabyddedig neu gynrychiolwyr ei staff yn y broses o bennu amcanion neu wneud penderfyniadau, drwy (yn benodol):-

(a) ymgynghori â hwy yng nghyfnod ffurfiannol y broses, a

(b) eu cynnwys fel arall drwy gydol y broses drwy—

(i) darparu gwybodaeth ddigonol i’w galluogi i ystyried yn briodol yr hyn sy’n cael ei gynnig, a

(ii) darparu amser digonol i’w galluogi i ystyried yn ddigonol yr hyn sy’n cael ei gynnig ac ymateb.

1. **Ein hymagwedd yng Nghastell-nedd Port Talbot**

Wrth baratoi ar gyfer y ddeddfwriaeth a ddaeth i rym ar 1 Ebrill 2024, drwy gydol 2023, dechreuodd cydweithwyr o’r undebau llafur, y Tîm Polisi, Perfformiad ac Ymgysylltu Corfforaethol a’r Tîm Adnoddau Dynol drafod sut y byddem yn gweithio gyda’n gilydd i roi’r ddeddfwriaeth ar waith.

Yn ogystal â chynnwys hyn fel eitem ar yr agenda yng nghyfarfodydd ffurfiol staff y Cyngor a sesiynau briffio mwy anffurfiol, gwnaethom hefyd gynnal gweithdy gloywi ar y cyd ar Ddeddf Llesiant Cenedlaethau’r Dyfodol (Cymru) 2015 ar gyfer cydweithwyr undebau llafur, ac yna fe wnaethom dreulio amser yn deall ac yn ystyried y Ddeddf Partneriaeth Gymdeithasol a Chaffael Cyhoeddus, a beth fyddai'r gofynion yn ei olygu i ni.

Aethom ar y cyd i ddigwyddiad Partneriaeth Gymdeithasol Llywodraeth Cymru a gynhaliwyd yng Nghaerdydd ym mis Medi 2023 a rhoddodd hyn gyfle cadarnhaol iawn i ni dreulio amser gyda'n gilydd yn canolbwyntio ar yr hyn y mae'r bartneriaeth gymdeithasol yn ei olygu i ni.

Gyda’n gilydd penderfynom y gallem ddangos eisoes ein bod wedi bodloni rhai agweddau ar y ddeddfwriaeth. Mae gennym hanes hir a balch o gydweithio mewn partneriaeth gymdeithasol. Wrth bennu ein hamcanion llesiant yn 2021/2022 (gweler Cynllun Corfforaethol 2022/2027 y Cyngor: "Adfer, Ailosod, Adnewyddu"), roedd partneriaid undebau llafur eisoes yn ymwneud â datblygu pedwar amcan llesiant y Cyngor fel rhanddeiliaid allweddol ac wedi ymgynghori yn eu cylch, ac o gam cynnar yn y broses ddatblygu. Fodd bynnag, ni wnaethom geisio consensws yn ffurfiol â'r undebau llafur, ac fel rhan o'n trafodaethau ynghylch y ddyletswydd newydd yn 2023, cydnabuwyd gyda'n gilydd y byddai hyn yn ei gwneud yn ofynnol i ni neilltuo mwy o amser ar gyfer hyn wrth adolygu ein hamcanion llesiant nesaf.

**5. Adolygiad o Gynllun Corfforaethol 2024/2027**

Yn 2023, lansiodd y Cyngor ymgynghoriad mewn perthynas â Chynllun Corfforaethol 2024/2027, drwy’r ymgyrch Parhewch i Sgwrsio. Diben yr ymgynghoriad oedd sicrhau bod y cynllun corfforaethol yn parhau i fod yn berthnasol a sicrhau nad oedd unrhyw beth wedi newid yn sylfaenol o safbwynt ymgynghorai dros y cyfnod o 12 i 18 mis ers yr ymgynghoriad gwreiddiol. Nod yr ymgynghoriad oedd ateb y cwestiynau canlynol:

* Beth sy'n bwysig i chi neu'ch busnes/sefydliad nawr?
* Beth sy'n bwysig i chi neu'ch busnes/sefydliad ar gyfer y dyfodol?
* Beth ellid ei wneud yn eich cymuned i wella bywyd preswylwyr neu fusnesau? Gallai'r rhain fod yn bethau corfforol neu'n wasanaethau.

Nodwyd undebau llafur fel rhanddeiliaid allweddol yn yr ymgynghoriad hwn a chynhaliwyd gweithdy gyda nhw ar 11 Gorffennaf 2023. Yn dilyn yr ymgynghoriad eang, lluniwyd cynllun diwygiedig drafft a oedd yn ystyried yr adborth a dderbyniwyd gan undebau llafur a'r holl randdeiliaid eraill. Ni chynigiwyd unrhyw newidiadau mewn perthynas â’r pedwar amcan llesiant; roedd y ddogfen ddiwygiedig yn canolbwyntio ar y blaenoriaethau strategol allweddol i gyflawni'r amcanion. Bu ymgynghoriad mewn perthynas â'r cynllun diwygiedig dros nifer o fisoedd.

Ar 5 Mehefin 2024, cynhaliwyd cyfarfod ymgynghori â chydweithwyr undebau llafur, gan roi trosolwg iddynt o’r Cynllun Corfforaethol drafft a’r blaenoriaethau y mae eu hangen i gyflawni’r cynllun. Yna roedd cyfle iddynt roi eu hadborth ar y Cynllun Corfforaethol drafft yn dilyn y cyfarfod hwn.

Derbyniom adborth cynhwysfawr gan yr Undebau Llafur ar yr uchod, a arweiniodd at ddiwygiad i'r Cynllun Corfforaethol a rhai sylwadau ychwanegol a gafodd eu nodi a'u cyflwyno i'r Cyfarwyddwyr. Mae eu hadborth hefyd wedi arwain at greu is-grŵp o’n Fforwm Gwasanaethau Llywodraeth Leol i ddatblygu camau gweithredu pellach ar sut rydym yn gweithio gyda’n gilydd i gyflawni canlyniadau sy’n ymwneud ag ‘Arferion Gwyrdd a Chynaliadwy’.

Ysgrifennodd Arweinydd y Cyngor at Gadeirydd yr Undebau Llafur ar y Cyd ar 25 Gorffennaf 2024, yn gofyn am gadarnhad eu bod wedi dod i gonsensws ar gynnwys y Cynllun Corfforaethol. Cadarnhaodd Cadeirydd yr Undebau Llafur ar y Cyd eu bod wedi dod i gonsensws.

**6. Effeithiau ariannol:**

Dim effeithiau.

**7. Asesiad Effaith Integredig:**

Cynhaliwyd Asesiad Effaith Integredig cam cyntaf i gynorthwyo'r Cyngor i gyflawni ei ddyletswyddau deddfwriaethol o dan Ddeddf Cydraddoldeb 2010, Rheoliadau Safonau'r Gymraeg (Rhif 1) 2015, Deddf Llesiant Cenedlaethau'r Dyfodol (Cymru) 2015 a Deddf yr Amgylchedd (Cymru) 2016. Mae'r asesiad cam cyntaf, sydd ynghlwm yn Atodiad 1, wedi nodi nad oes angen asesiad manylach. Darperir crynodeb isod:

“Nid oes angen asesiad effaith lawn gan nad oes unrhyw effaith ar unrhyw grŵp gwarchodedig. Nid yw ychwaith yn cael unrhyw effaith negyddol ar fioamrywiaeth na'r Gymraeg”.

**8. Effeithiau ar gymunedau'r cymoedd:**

Dim effeithiau.

**9. Effeithiau ar y Gweithlu:**

Drwy ddod i gytundeb â chydweithwyr undebau llafur ar gynnwys Cynllun Corfforaethol 2024/2027 a’r blaenoriaethau y mae eu hangen i’w gyflawni, bydd hyn yn cael effaith gadarnhaol ar gysylltiadau gweithwyr ar draws y Cyngor.

**10. Effeithiau Cyfreithiol:**

Dim effaith.

**11. Effeithiau Rheoli Risg:**

Dim effaith.

**12. Effeithiau Troseddu ac Anhrefn**

Dim effaith.

**13. Effeithiau Gwrthderfysgaeth**

Dim effaith

**14. Ymgynghoriad:**

Nid oes gofyniad i ymgynghori'n allanol ar yr eitem hon, o dan y Cyfansoddiad. Fel y trafodwyd yn yr adroddiad, ymgynghorwyd yn llawn â chydweithwyr undebau llafur ar bob cam. Mae cydweithwyr undebau llafur wedi cytuno ar yr adroddiad hwn.

**15. Argymhellion:**

**ARGYMHELLIR** bod yr aelodau'n **CYMERADWYO** Adroddiad Blynyddol y Ddyletswydd Partneriaeth Gymdeithasol i'w gyflwyno i'r Cyngor Partneriaeth Gymdeithasol.

**I'W BENDERFYNU**

**16. Atodiadau:**

Atodiad 1 - Ffurflen Sgrinio Asesiad Effaith integredig

**17. Rhestr o bapurau cefndir:**

Dim.

**18. Swyddogion Cyswllt**

Sheenagh Rees, Pennaeth Pobl a Datblygu Sefydliadol, e-bost: s.rees5@npt.gov.uk

Diane Hopkins, Prif Reolwr AD: e-bost: d.b.hopkins@npt.gov.uk